પર્યાવરણ ક્ષેત્રે કામ કરતી અમદાવાદની સંસ્થા ‘પર્યાવરણ મિત્ર’એ આ ફેક્ટરીની કાયદેસરતા સામે વાંધો ઉઠાવ્યો છે અને તેમણે કલેક્ટરને અરજી કરી છે. તેઓ આ સંસ્થાને ન બનાવવા કટિબદ્ધ છે. પર્યાવરણમિત્ર સંસ્થાના સંયોજક મહેશ પંડ્યા કહે છે, “જો ફેક્ટરીને એન્વાયર્નમેન્ટનું ક્લીયરન્સ મળી જશે તો અમે ગ્રીન ટ્રિબ્યુનલમાં જઈશું. કાયદાની જોગવાઈ મુજબ એ પહેલાં અમે ગ્રીન ટ્રિબ્યુનલમાં જઈ શકતા નથી. સરકાર પર્યાવરણીય સંમતિ આપે તે પછી અમે પર્યાવરણીય સંમતિને પડકારવા નેશનલ ગ્રીન ટ્રિબ્યુનલમાં જઈશું. અમારી દલીલ એ છે કે કાયદો કહે છે કે એન્વાયર્નમેન્ટનું ક્લીયરન્સ ન મળે ત્યાં સુધી એક ઇંટ પણ મૂકી શકાતી નથી. અહીં તો પર્યાવરણીય સંમતિ વગર આખી ફેક્ટરી ઊભી કરી દેવાઈ છે, સાધનો પણ મૂકી દેવાયાં છે. કોઈ મંજૂરી વગર જ માત્ર સ્વિચ ઑન કરો અનેે ફેક્ટરી ચાલુ થઈ જાય એવું કરી નાખે તે કેવી રીતે ચલાવી લેવાય? ગ્રીન ટ્રિબ્યુનલે મંજૂરી વગર કરેલા બાંધકામ અંગે એક વાર એવો ચુકાદો આપ્યો હતો કે આવું તો ચલાવી જ ન લેવાય. આવાં બાંધકામ થયાં હોય તો તેને ગેરકાયદેસર બાંધકામ ગણીને, દબાણ ગણીને તોડી પાડવાં જોઈએ એવું કહ્યું હતું. અમે રાહ જોઈએ છીએ કે એન્વાયર્નમેન્ટનું ક્લીયરન્સ મળી જાય, એને પડકારીશું અને કૅન્સલ કરાવીશું.”